DA Den Europæiske Unions Tidende CE 88/589

(2004/C 88 E/0601)

SKRIFTLIG FORESPØRGSEL E-0130/03

af Margrietus van den Berg (PSE) til Kommissionen

(28. januar 2003)

Om: Gennemførelse af punkt 6 i Doha-erklæringen om TRIPS-aftalen og folkesundhed

I Doha-erklæringens punkt 4 hedder det, at TRIPS-aftalen ikke forhindrer og ikke bør forhindre medlemmer i at træffe foranstaltninger til beskyttelse af folkesundheden, og at TRIPS-aftalen kan og bør fortolkes og gennemføres på en måde, der støtter WTO-medlemmernes ret til at beskytte folkesundheden og til navnlig at fremme alles adgang til medicin.

Endvidere fastslår erklæringens punkt 5, litra b, retten til at udstede tvangslicens og hvert enkelt WTO-medlems frihed til at fastlægge, på hvilken basis disse licenser udstedes.

Erkender Kommissionen, at hverken Doha-erklæringen eller TRIPS-aftalen indskrænker gennemførelsen af disse principper til kun at vedrøre visse typer folkesundhedsproblemer eller visse typer lande?

Erkender Kommissionen, at meningen med Doha-erklæringens punkt 6 er at sikre, at WTO-medlemmer uden tilstrækkelig fabrikskapacitet nyder fuld fordel af bestemmelserne i denne erklæring på samme betingelser som WTO-medlemmer med en sådan kapacitet?

Erkender Kommissionen derfor, at pålægning af yderligere eller nye begrænsninger som en del af løsningen på problemet i punkt 6 vil krænke Doha-erklæringens ånd og vil med rette blive opfattet af udviklingslandene som ond tro?

Svar afgivet på Kommissionens vegne af Pascal Lamy

(25. februar 2003)

Doha-erklæringen om aftalen om handelsrelaterede intellektuelle ejendomsrettigheder (TRIPs) og offentlig sundhed bekræfter og klarlægger den eksisterende fleksibilitet i henhold til TRIPS-aftalen, navnlig med hensyn til tvangslicenser og parallelimport, og bekræfter i sin fortolkning på ny betydningen af artikel 7 og 8 i TRIPS-aftalen. Den har betydelig retlig værdi, fordi den indeholder retningslinjer for fortolkningen af TRIPs-aftalen.

Punkt 6 i erklæringen omhandler et problem, som ikke kunne løses i Doha, og for hvis vedkommende TRIPs-aftalen ikke indeholder nogen skræddersyet løsning. Punkt 6 omhandler derfor strengt taget ikke gennemførelsen af Doha-erklæringen. Selve Doha-erklæringen kan gennemføres af alle medlemmer, uden at det er nødvendigt med yderligere internationale retlige instrumenter. Punkt 6 omhandler en tilføjelse af en yderligere fleksibilitetsdimension til TRIPs-aftalen og Doha-erklæringen. Formålet med denne er at skabe nye muligheder under TRIPs-aftalen for at løse problemerne for de lande, der ikke har nogen produktionskapacitet i lægemiddelsektoren, ved at gøre det muligt for dem konkret at anvende tvangslicenser.

Den største vanskelighed ved tvangslicenser er, som det allerede er omhandlet i TRIPs-aftalen, at produktionen finder sted i ét land, og at den samlede produktion derefter eksporteres til et andet land (under de nugældende TRIPs-regler skal produktion og forbrug af en dominerende del af produktionen foregå i samme land). De betingelser, der knytter sig til brugen af sådanne licenser, skal derfor tilpasses til denne virkelighed. Det drejer sig derfor ikke om at fastsætte flere tyngende begrænsninger, men derimod om at tilpasse betingelserne til forskellige omstændigheder. Det er dette, der er sket i udkastet til afgørelse af 16. december 2002 (1), som omfatter en mindstebeskyttelse mod omlægning af samhandelen og ydermere indeholder en (af EU foreslået) bestemmelse om, at sådanne foranstaltninger skal stå i et rimeligt forhold til de pågældende landes administrative kapacitet. Dette arrangement, der er tiltrådt af alle Verdenshandelsorganisationens (WTO) medlemmer (minus ét), og som konkret gør det muligt for lande uden produktionskapacitet at nyde godt af tvangslicenser, respekterer fuldt ud ånden bag Dohaerklæringen.

Som det ærede medlem ved, tilsluttede EU sig fuldt ud teksten af 16. december 2002, også de deraf omfattede sygdomme ved henvisning til punkt 1 i Doha-erklæringen. Kommissionen beklager, at De Forenede Stater ikke tilsluttede sig konsensussen, og EU vil vedblivende bestræbe sig på så hurtigt som muligt at sikre en multilateral løsning. Det kan ikke acceptere, at disse forhandlinger ender resultatløse. Medlemmerne af WTO forpligtede sig i Doha til at nå frem til en multilateral løsning, så denne forpligtelse skal fastholdes. Med henblik herpå tog EU for nylig initiativ til et forslag om inddragelse af Verdenshandelsorganisationen med henblik på at sikre en fleksibel anvendelse af systemet i overensstemmelse med Doha-erklæringens anvendelsesområde.

(1) Udkast til afgørelse udarbejdet af formanden for WTO's TRIPs-råd (reference: JOB (02) 217).